Friûl: il Consei regjonâl al jentrarà intal NPLD
I furlans a fasìn il prin pas par jentrâ inte rêt europeane plui impuartante par chel che al rivuarde lis politichis pes lenghis minorizadis. Cun di fat, l’Ufici di presidence dal Consei regjonâl al à decidût di aderî ae NPLD, o sei la Rêt par promovi la diversitât linguistiche. Si fevele di une istituzion europeane impegnade tal cjamp de politiche e de planificazion linguistiche là che a son dentri guviers statâi e regjonâi, ONG, universitâts e associazions impegnadis inte promozion des lenghis minorizadis. La Rêt e je impegnade intal mostrâ la diversitât linguistiche tant che une oportunitât, tant che imprest centrâl pal svilup personâl, sociâl e economic di dute la Europe, in plui che jessi un jutori pal dialic interculturâl. La istituzion e lavore dongje de Comission europeane par saborâ chestis finalitâts e e jude il scambi di buinis pratichis intal cjamp des politichis linguistichis tra aministradôrs, professioniscj e esperts. In dì di vuê inte Rêt a son dentri tant che membris a plen dirit il guvier de Republiche di Irlande, i guviers dal Gales, de Catalogne, de Comunitât Autonome Basche, de Navare e de Galizie, la Coletivitât Teritoriâl Corse, la Provincie de Frisie, l’Ufici public de lenghe bretone e il Folktinget, che al rapresente la comunitât svedese de Finlande. Plui lungje la liste des realtâts associadis, là che o cjatìn, tra i altris, ancje il Parlament sami de Finlande, lis universitâts di Stocolm e Cardiff, l’istitût Mercator, l’Istitût di Studis Ocitans e la Academie Frisone. ❚
✒ internazionalitari.blogspot.com
fur_Latn fur_Latn ita_Latn